青雲亭閑望
作者：曾鞏
朝代：宋

paragraphs: 一登此亭高，敻脫藩廡擁。
開顔廣軒闢，吹面驚飆動。
城回石崖抱，山亂寒潮湧。
谷草晚更芳，沙泉細猶洶。
崢嶸四封壯，縹緲佳氣捧。
連天廣衢走，拂日長簷聳。
區區射聲利，浩浩奔蹄踵。
趨營衆所便，冒涉吾久恐。
緬想山水宅，環觀松檜拱。
屬耳天籟樂，脫身人事冗。
幽閑味雖薄，放蕩愚所勇。
窮凶勢猶競，殺伐聲更詾。
揚揚斂臣貴，燁燁兵官寵。
諒知草茅微，無補社稷重。
牧放手幽鞭，耕鋤躬瘦隴。
尚或此心諧，豈云吾道壅。